|  |  |
| --- | --- |
| Liikenne- ja viestintäministeriö |  |
|  |  |
|  |  |
|  |  |
|  |  |

LVM lausuntopyyntö 27.6.2018

# Sisäministeriön lausunto; HE sähköisen viestinnän palveluista annetun lain ja julkisen hallinnon turvallisuusverkkotoiminnasta annetun lain muuttamisesta

Liikenne- ja viestintäministeriö on pyytänyt sisäministeriöltä lausuntoa hallituksen esityksestä sähköisen viestinnän palveluista annetun lain ja julkisen hallinnon turvallisuusverkkotoiminnasta annetun lain muuttamisesta. Pyydettynä lausuntonaan sisäministeriö toteaa seuraavaa:

**Yleiset huomiot**

Sisäministeriö pitää lausunnolla olevaa esitystä kannatettavana. Lausunnolla olevassa esityksessä tavoitellaan aikakriittisen viranomaisviestinnän laadun ja luotettavuuden parantumista. Kokonaisuuden on mahdollistettava tarkoituksenmukaisesti viranomaistoiminnan prioriteetit myös toiminnallisessa arkkitehtuurissa. Integraattorin roolia, merkitystä ja tehtäviä ei liiaksi voi korostaa. Selkeän, avoimen ja käyttäjän tarpeiden ymmärtävän palvelu- ja liittämiskonseptin luominen edistää asetettujen tavoitteiden saavuttamista sekä mahdollistaa kehittämisen eri käyttötarpeet ja -tilanteet huomioiden. Palveluoperaattorin ja ohjaavan tahon saumattomalle yhteistyölle kokonaisuuden yhteensovittamiseksi asetetaan erityisiä vaatimuksia. Huomioitavaksi tulee eri toimijoiden ja heidän toiminnallisten vaatimusten sekä rajoitteiden yhteensovittava hallintamalli, joka huomioi käyttäjien tarpeita nopeissakin toimintaympäristön muutoksissa.

Laajan merkityksen kautta on toiminnallisten vaatimuksien mukaan ottaminen keskeinen tekijä kehitettäessä sekä tarkasteltaessa nykyisyyttä velvoitteineen ja lisäksi tulevaisuuden haasteita sekä muutostarpeita. Oman erityisen haasteensa tuo sosiotekninen näkökulma, joka yhdistää ihmiset, toiminnan ja teknologian kokonaisuudeksi. Nyt lausuttavana olevassa esityksessä mahdollistetaan uusien käyttäjäryhmien -ja tahojen mukaan ottaminen palvelujen käyttäjiksi, käyttövelvoitekäyttäjien ohelle. Tällöin on tärkeä varmistaa yhteensopivuus sekä tavoitteet. Lisäksi tulee huolehtia turvallisuusvaatimusten sekä turvallisuustietoisuuden ja -koulutuksen toteutuksesta. Tavoitteen vaikuttavuuden ja merkityksen rakentumisen elementit mahdollistuvat osaltaan näiden kautta.

Globaalin turvallisuuskentän muutokset ovat korostaneet kriittisten järjestelmien sietokyvyn kehittämisen ja analysoinnin merkitystä. Toimien avulla varaudutaan verkkojärjestelmien odottamattomiin ja monimutkaisiin vikoihin sekä häiriöihin, kattaen tuottamukselliset ja tahattomat tilanteet sekä olosuhteet. Tällä on vahva merkitys, toimintaa on tarkasteltava kokonaisuutena, erityisesti suorituskyvyn rakentumisen sekä elinkaaren hallinnan kautta. Tällöin osatekijät koherenttiin suorituskykyyn ja toiminnan jatkuvuuden turvaamiseen ovat keskeisiä. Kokonaisuuden tarkastelukulmaa voidaan pitää oikeana sekä tärkeänä.

Suunnitellulla muutoksella on suuri merkitys sisäministeriön hallinnonalalle. Muun muassa Rajavartiolaitoksen tehtävät sijoittuvat usein sellaisille alueille, joissa kaupallisten tietoliikenneverkkojen yhteydet ovat heikkoja tai rajallisia. Rajavartiolaitoksen toimiessa muun muassa johtavana meripelastusviranomaisena, nopea ja luotettava viranomaisviestintä on välttämätöntä tämän tehtävän toteuttamiseksi. Haja-asutusalueella Rajavartiolaitoksen tehtäviin kuuluu puolestaan maarajojen valvonta.

**Ahvenanmaan erityisasema**

Laajakaistaisen viranomaisviestinnän valmisteluvaiheessa jo vuodesta 2016 on tiedostettu Ahvenanmaan erityisasema ja tuotu vahvasti esille tarve viranomaistoiminnan kannalta varmistaa riittävän etuoikeutetun kapasiteetin käyttöön saaminen koko Suomen alueella ml. Ahvenmaa. Viranomaistoimineet tulisi ehdottomasti ulottaa kattamaan myös Ahvenanmaa huomioiden hallituksen esityksessäkin mainittujen valtion turvallisuuteen, rajaturvallisuuteen ja väestönsuojeluun liittyvien tehtävien välttämätön hoitaminen.

Uudistuksen tarkoituksena on siis, että kilpailutuksen perusteella viranomaisviestintä toteutettaisiin yhden teleyrityksen verkossa. Lakiehdotuksessa on sinänsä tuotu esille Ahvenanmaan erilainen telemarkkinoiden rakenne manner-Suomeen verrattuna, mutta tätä asiaa on syytä käsitellä ainakin Rajavartiolaitoksen näkökulmasta tarkemmin.

Rajavartiolaitoksella on valtakunnallisena viranomaisena Ahvenanmaalla useita kriittisiä lakisääteisiä turvallisuustehtäviä. Näin ollen viranomaisten välistä aikakriittistä viestintää ei tulisi toteuttaa pelkästään verkkovierailuna ilman viranomaistoimintoja, kuten esityksen perusteluissa tuodaan esille yhtenä vaihtoehtona. Rajavartiolaitoksen toimiessa johtavana meripelastusviranomaisena on välttämätöntä, että esimerkiksi matkustaja-alusta koskevassa onnettomuustilanteessa Rajavartiolaitoksen viranomaisviestintä ohittaa yksittäisen avuntarvitsijan tai sivullisen viestinnän, jotta tilanteesta voidaan saada riittävä tilannekuva ja pelastustoimia voidaan toteuttaa mahdollisimman tehokkaasti. Lisäksi asiasta säädettäessä tulee ottaaa sianmukaisesti huomioon Ahvenanmaan demilitarisointi sekä Rajavartiolaitoksen rooli siellä toimivana aluevalvontaviranomaisena.

Esityksessä ei ole tarkemmin tuotu esille niitä ratkaisuvaihtoehtoja, joilla viranomaisviestintä ratkaistaan Ahvenanmaalla. Ahvenanmaalla toimivilla viranomaisilla on velvollisuus käyttää kyseistä järjestelmää, kun ahvenanmaalaisilla viranomaisilla on vain oikeus käyttää kyseistä järjestelmää.

Sisäministeriön näkemyksen mukaan sekä lainsäädännössä että valtiovarainministeriössä, jossa alihankkijoista päätetään, tulee huomioida, että Ahvenanmaan erilaisen telemarkkinarakenteen vuoksi on mahdollista, että viranomaisviestintää olisivat tuottamassa kaksi teleyritystä yhdessä tai teleyritys yhdessä pelkästään Ahvenanmaalla toimivan teleyrityksen kanssa. Koska edellä mainitut viranomaistoiminnot vaikuttavat Suomen perustuslaissa olevaan omaisuudensuojaan, näistä tulisi sisäministeriön näkemyksen mukaan säätää laissa, vaikka lakiehdotuksen mukaan verkkopalvelun kilpailutuksen yksityiskohdista päätetään erikseen.

**Kybertoimintaympäristö**

Hallituksen esityksen luonnoksen mukainen uusi laajakaistainen viranomaisviestintäpalvelun toteutetaan mallilla, jossa viranomaisviestintää tarjotaan kaupallisen teleyrityksen verkossa, mikä eroaa huomattavasti nykyisestä pelkästään viranomaiskäyttöön rakennetusta omasta VIRVE-verkon mallista. Viranomaisviestinnän yhteiskunnan turvallisuuden kannalta kriittisen toimivuuden vuoksi uuden palvelumallin mukaisen kybertoimintaympäristön vaikutukset ja uhat eri käyttäjien toimintaan tulisi jo ennakkoon arvioida. VIRVE-ohjausryhmän tulisi tuottaa sekä ennakkoon että säännöllisesti palvelutuotannon aikana arvio kybertoimintaympäristön vaikutuksista viranomaisiin ja esittää tarvittaessa korjaavia toimenpiteitä.

**Viranomaisviestintään liittyvä verkkopalvelu, viranomaistoiminteet ja viranomaisviestinnän kansallinen verkkovierailu**

**Viranomaistoiminteiden ja kansallisen verkkovierailun osalta tulisi kiinnittää erityistä huomioita näiden toimivuuteen myös Ahvenanmaalla. Viranomaisliittymien ja -toiminteiden vaikutusten seuranta ja raportointi**

Viranomaistoiminteiden käytön vaikutuksista muiden käyttäjien viestintäpalveluiden laatuun ja saatavuuteen sekä verkon suorituskykyyn ei tiedetä etukäteen, joten hallituksen esitykseen on säädetty sekä palveluoperaattorille että teleyrityksille erityinen seurantavelvollisuus viranomaisviestinnän vaikutuksiin. Huomattavaa on että seurantavelvollisuus koskee myös kansallisen verkkovierailun aikana toteutettavia viranomaistoiminteiden vaikutuksia, mutta verkkovierailua tarjoavaan teleyritykseen ei sovelleta turvallisuusverkkolain 20 §:ssä säädettyä rikosoikeudellista virkavastuuta kuten viranomaisviestintään liittyvään verkkopalvelun tarjoajaan. Lisäksi säädettäisiin, ettei viestintää ja sijaintia koskevien tietojen käsittelyä ja hävittämistä koskevaa 316 §:ää sovelleta nykyisiin viranomaisverkkoihin eikä uuteen laajakaistaiseen viranomaisviestintäpalveluun.

Hallituksen esityksen luonnoksesta jää epäselväksi mitä viranomaisviestinnän vaikutusten seurannalla käytännössä tarkoitettaisiin, mitä tietoja seurannalla kerättäisiin ja miten näitä tietoja käsiteltäisiin ja välitettäisiin eri toimijoiden kesken. Lisäksi hallituksen esityksen luonnoksessa on esitetty säädettäväksi sekä viranomaisverkon toimiluvan haltijalle että viestintäpalvelun tarjoajalle velvollisuus toimittaa selvitys viranomaisliittymistä vuosittain ja erikseen pyydettäessä Viestintävirastolle. Sisäministeriö pitää tärkeänä määrittää etukäteen viranomaisvaikutuksia käsittelevän VIRVE-ohjausryhmän kanssa mitä tietoja viranomaisviestintään liittyen seurataan ja mitä tietoja Viestintävirastolle toimitettaviin selvityksiin sisällytetään sekä erikseen arvioitavaksi onko seurantaa mahdollista erityistarpeen mukaan rajoittaa ajallisesti ja alueellisesti.

Ketteryyden, mobiliteetin ja kansainvälisyyden näkökulmien keskiössä on palvelun käyttäjä. Yhteismitalliset toimintamallit ja -tavat sekä vaatimusten- ja muutoksenhallinnan menettelyt mahdollistavat kustannustehokkaan, avoimen ja kehittyvän kokonaisuuden. Palveluiden ohella tarkastelukulmana toimiva toiminnan näkökulma asettaa vaatimuksia toiminnallisuuden prosesseille. Tällöin sen kattavuus mahdollistaa yhteistoiminnan monien eri tahojen ja toimijoiden kanssa. Toiminnallisuudenvaatimukset tarjoavat kehittämisen näkökulman kokonaisuuteen.

Lausuttavana olevasta esityksestä ei kaikilta osin selviä kuinka tulevaisuuden, ja jo näköpiirissä olevia palveluja huomioidaan. On tärkeää, että laissa ei rajata ulos palveluita, joita ei vielä ole, mutta jotka todennäköisesti tulevat konkretisoitumaan lähivuosina. Tällaisina mainitaan muun muassa miehittämättömän tiedustelulennokin (drone) avulla tuotettu tilannekuva. Nykytilassa sitä käyttävä viranomainen operoi yksinomaan valmistajan määritetyn verkon kautta ja täten sen turvallisuutta tai varautumista ei voida taata TUVE-lain mukaisesti. Tarkoituksenmukaisesti toteutettuna viranomaisen dronella tuotettua tilannekuvaa pystyttäisiin siirtämään verkon palveluna kaikille toimivaltaisille viranomaisille, tai sitä tarvitseville tahoille reaaliaikaisesti verkon käyttösääntöjen mukaisesti, mainittuna esimerkkinä. Lisäksi tulee huomioida mm. erilaisten esineiden/teollisuuden internetin (IoT), ajoneuvoväylien ja toiminnan edellyttämien laitteiden ratkaisut sekä yleisesti palveluiden seuraavien sukupolvien ratkaisut. Toteutuessaan laki antaa mahdollisuuden sellaisen ekosysteemin syntymiselle, joka kykenee kehittämään ja tuottamaan kokonaan uusia ja luotettavia palveluita viranomaiskäyttöön.

**Muut viestintäpalvelulakia koskevat huomiot**

Aikakriittinen langaton viranomaisviestintä tulee kokonaisuudessaan siirtymään kaupalliseen verkkoon vasta, kun laajakaistainen viranomaisviestintäpalvelu on saatu kehitettyä ja otettua kokonaisuudessaan käyttöön. Näin ollen viranomaisilla tulee olemaan käytössä kaksi erillistä viestintäkanavaa. Hallituksen esityksessä ei ole otettu kantaa kahden päällekkäisen järjestelmän aiheuttamiin kustannuksiin ja siihen, kenen maksettavaksi nämä tulevat. Sisäministeriön näkemyksen mukaan olisi tarkoituksenmukaista, että uutta kehitettävää kaupallista viranomaisviestinnän verkkoa ja sen käyttöä koskevat kustannukset katettaisiin siirtymävaiheen aikana suoraan valtion budjetista. Tällä hetkellä jo miltei kolmannes VIRVE-verkon käyttäjien liittymä- ja palvelumaksuista katetaan valtion budjetista osoitetulla alijäämätuella.

**Viranomaisliittymät ja niistä päättäminen 250 §**

Sisäministeriö pitää hyvänä, että viranomaisliittymien käyttöön oikeutetuista päättää liikenne- ja viestintäministeriö kuultuaan valtiovarainministeriötä käyttäjäryhmätasolla kuitenkin säilyttäen käyttäjäryhmiin kuuluvilla viranomaisilla mahdollisuuden päättää yksittäisten viranomaisliittymien tarjoamisesta viranomaisen tehtävien hoitamisen kannalta välttämättömille käyttäjille. Turvallisuutta tehdään ja ylläpidetään yhä enemmän monimuotoisemmassa ympäristössä yhä monimuotoisempien toimijoiden kanssa, jolloin viranomaisilla tulee säilyä mahdollisuus tunnistaa omaan toimintaansa liittyvät kriittiset viestintätarpeet ja viestijät.

Suomessa sisäisen turvallisuuden ylläpidosta vastaavien viranomaisten poliisi-, tulli-, pelastus-, rajavartio-, oikeus- ja vankeinhoitoviranomaisten lisäksi sisäisen turvallisuuden strategiankin taustalla olevan laajan turvallisuuskäsityksen mukaan myös sosiaali- ja terveys-, liikenne- ja viestintä-, opetus-, kulttuuri- ja nuoriso- sekä työ- ja ympäristöviranomaisilla on tärkeitä sisäisen turvallisuuden alaan liittyviä tehtäviä. Samoin järjestötoimijat tuottavat turvallisuuden kannalta tärkeitä toimintoja ja palveluja sekä itsenäisesti että viranomaisten rinnalla, elinkeinoelämän ja yritystoiminnan turvallisuus ovat tärkeitä osia arjen turvallisuutta. Näiden eri Suomen turvallisuusympäristöön vaikuttavien toimijoiden osalta on tunnistettu, että operatiivisen viranomaistoiminnan lisäksi turvallisuuden takaamisessa korostuvat aiempaa enemmän muiden kuin tavanomaisesti ymmärrettyjen operatiivisten toimijoiden rooli. Näiden eri toimijoiden osalta on tärkeää säilyttää ja mahdollistaa viranomaisilla oikeus oman toimintansa tukemisen kannalta mahdollistaa viranomaisliittymien käyttö yksittäistenkin toimijoiden osalta tehokkaan, luotettavan viestinnän varmistamiseksi kriittisen toiminnan turvaamisessa.

Liikenne- ja viestintäministeriö esityksen mukaisesti päättäisi viranomaisliittyminen määrästä lukumääräisenä arviona. Palveluiden kehittymisen myötä ja turvallisuustyön laajeneminen koskettamaan myös kolmatta ja neljättä sektoria asettaa se esitetylle lähtökohdalle haasteen. Toisin sanoen toiminnallisuuden siirtyessä käyttäjältä enemmälti palvelutarjontaan ja -kirjoon ja niiden käyttämiseen ei lukumäärään perustuva päätöksenteko ole kaikilta osin tarkoituksenmukainen, vaikkakin käyttäjäryhmä edelleen päättää välttämättömien viranomaisliittymien käytöstä.

Liittymämäärästä päättämisen osalta sisäministeriö pitää ongelmallisena tilannetta, jossa liikenne- ja viestintäministeriö päättäisi rajoittaa viranomaisliittymien määrää pelkästään kvantitatiivisena päätöksenä. Ennalta arvioiduissa viranomaisten liittymämäärissä on käytetty pohja-arviona nykyistä VIRVE-käyttäjämäärää, joka kuvaa liittymätarpeen sijaan VIRVE-puhelinten määrää. Luotettavaan, kriittiseen viestinään tarvittavien liittymien määrä ei ole sidottu käyttäjiin, vaan yhä enemmän käyttötarpeet liittyvät myös erilaisiin paikallaan tai maalla ja ilmassa liikkuviin laitteisiin. Turvallisuustyössä on tavoitteena tehostaa toimintatapoja hyödyntämällä tehokkaasti uutta teknologiaa ja innovatiivisia palveluja; uudet haasteet ja tehtävät edellyttävät viranomaisilta asianmukaista suorituskykyä. Viranomaisliittymät ovat ensi vaiheessa nimenomaan dataliittymiä; liikkuvaan laajakaistaiseen luotettavaan viranomaisviestintään tarvittavia liittymiä, jotka eivät ole sidottuna yksittäisiin käyttäjiin. Digitaalisten viestintäpalveluiden ja teknologisten innovaatioiden mahdollistamana voidaan ennakoida liittymämäärätarpeen olevan jopa eksponentiaalisesti kasvava nykyiseen VIRVE-puhelinmäärään verrattuna. Samoin on nähtävissä, että viranomaisliittymät eivät monimuotoisten käyttötarpeidensa vuoksi myöskään kaikki edellytä kaikkia samoja viranomaistoiminteita, samaa prioriteettia tai samaa kapasiteettia. Liittymämäärätarpeet eri käyttäjäryhmien välillä voivat samoin vaihdella huomattavasti, jolloin jää epäselväksi miten rajoitettu liittymämäärä jaetaan eri käyttäjäryhmien, käyttäjien ja laitteiden välillä.

Lausunnolla olevassa esityksessä mainittuna Galileo-satelliittipaikannusjärjestelmän julkisesti säänneltyä palvelua (Public Regulated Service, PRS) on käsitelty viitteenomaisesti. Palvelun kehittämisessä on kattavasti huomioituna erilaisia toimintaa ja suorituskykyä kehittäviä ja varmistavia elementtejä, joiden huomioiminen laajemmin tulee huomioida. Epäsuotuisena kehityskulkuna voidaan nähdä tilanne, jossa VIRVE -palvelut tuotetaan kaupallisen operaattorin palvelutasona, joka on PRStasoa alhaisempi.

**Viranomaisviestintään liittyvä viestintäpalvelu (palveluoperointi) ja VIRVE-palvelu turvallisuusverkkolaissa**

Sekä uuden viestintäpalvelun että VIRVE-palvelun sisällyttäminen turvallisuusverkkolakiin on kannatettavaa. Kokonaisuuden rakentumisen ja sen hallinnan kannalta pidetään kannatettava lausuttavana olevana esityksen tavoitetta palveluiden yhdistämisestä.

**Muut turvallisuusverkkolakia koskevat huomiot**

Sähköisen viestinnän palveluista annetun lakiehdotuksen 250 a §:n mukaan viranomaisviestintään liittyvää verkkopalvelua tarjoaa teleyritys, jonka viranomaisviestintään liittyvän viestintäpalvelun tarjoaja on valinnut hankintamenettelyn perusteella siten kuin julkisen hallinnon turvallisuusverkkotoiminnasta annetun lain (10/2015) 13 §:ssä säädetään. Voimassaolevan 13 § 1 momentin mukaan turvallisuusverkon palvelutuottajat voivat käyttää tehtävässään alihankkijaa siinä laajuudessa ja niillä edellytyksillä kuin valtiovarainministeriö tämän lain nojalla päättää. Alihankinnan laajuuden tulee rajoittua vain välttämättömään. Alihankkijaa voidaan käyttää muutoinkin vain siinä laajuudessa, että palvelutuotannon hallinta, ohjaus ja valvonta säilyvät palvelutuottajalla ja että turvallisuusverkon turvallisuus tai palvelutuotannon jatkuvuus ei vaarannu.

Lakiehdotusten mukaan kaupallisessa tietoliikenneverkossa tapahtuvan viestinnän tulisi verkon kapasiteetin niin vaatiessa, priorisoida viranomaisliittymiä sekä tarvittaessa mahdollistaa se, että viranomaisten välinen viestintä toteutuu muiden liittymien käyttöä rajoittamalla tai estämällä se kokonaan. Tilanteissa, joissa palveluntarjoajan verkko ei ole käytettävissä, viranomaisviestintä ohjataan toiseen saatavilla olevaan tietoliikenneverkkoon. Lakiehdotuksen mukaan tällaisessa tilanteessa viranomainen ei kuitenkaan olisi enää priorisoitu eikä viranomaisviestintää mahdollistettaisi viime kädessä estämällä muita käyttäjiä.

Verkko-operaattori ulottaa yhteydet ja palvelut alueille, jotka ovat liiketaloudellisesti perusteltavissa. Viranomaistoiminnan velvoitteet sekä suorituskyky edellyttävät toimivaa ja turvallista johtamis- ja viestintäjärjestelmää. Näitä on toteutettu eri järjestelyin, joilla on tavoiteltu laaja-alaista ja kattavaa VIRVE-palveluiden peittoa. Siirryttäessä kaupallisen verkko-operaattorin toteutukseen esiin nousi kysymys kuinka samainen kattavuus ja peitto toteutetaan. Lisäksi kustannusmalli, jolla investointien rahoitus toteutetaan ja sen jakautuminen vaativat lisähuomiota. Sisäasiainhallinnon operatiiviset ja laaja-alaiset sekä pitkäkestoiset operaatiot saattavat sijaita alueilla, joilla ei ole edellä mainittua kapasiteettia.

Sisäministeriön huolena on, että kaupallinen tietoliikenneverkko, joka kilpailutuksen perusteella valitaan, ei ole eikä sitä velvoiteta olemaan maantieteellisesti yhtä kattava kuin nykyinen VIRVE-verkko. Tämä voi tarkoittaa sitä, että aikakriittinen viestintä toteutuisi ilman edellä mainittuja viranomaistoimintoja. Tämä saattaa asettaa haasteita erityisesti valtakunnan harvaanasutuilla raja-alueilla ja saaristossa suoritettaville virkatehtäville kuten myös onnettomuus- ja muiden häiriötilanteiden hoitamiselle, mikäli viranomaisviestiminen ei onnistu luotettavasti ja ilman viiveitä. Sisäministeriö pitää välttämättömänä, että laajakaistaisen viranomaisviestinnän käyttämä verkko on niin maantieteelliseltä kuin sisätiloja koskevalta kattavuudeltaan vähintään yhtä kattava kuin nykyinen VIRVE-verkko (96 %) ja että tätä seikkaa painotetaan riittävästi kilpailutuksessa.

Pelastustoimen- ja maakuntauudistuksella on laaja merkitys lausunnolla olevaan esitykseen. Sisäministeriö pitää tärkeänä varata mahdollisuuden tarkentaa yksityiskohtaisemmin lainsäädäntöhankkeiden vahvistuttua pelastus- ja väestönsuojelutoimea sekä muita näihin keskeisesti liittyviä näkemyksiä ja kysymyksiä.

Aikakriittisen langattoman viranomaisviestinnän käyttöönottoa ja tuotantovaihetta ennen tulee edeltää hyväksytty käyttöönottotestaus ja sen hyväksyntä. Näissä on huomioitava erilaiset liittymien, palveluiden ja kuormituksen sekä häiriö- ja muutostilanteiden skenaariot yhteisesti sovituilla ja määritellyillä tavoilla. Oman huomionsa saa turvallisuuden ja varautumisen eri osa-alueet. Turvallisuusverkon ylläpito ja varautuminen uhkiin edellyttää toimintasuunnitelmaa tunnistettujen osapuolien ja sidosryhmien välillä sekä kesken. Kyberaktiviteetin tapahtuessa, on toimintasuunnitelman olla mahdollisimman aukoton. Eri toimijoiden täytyy olla tietoisia tilannekuvasta ja mahdollisista häiriötiloista, reaaliaikaisesti. Toimintasuunnitelma edellyttää suunnitelman jatkuvaa päivittämistä ja arviointia.

Käyttäjäryhmän näkemyksenä korostetaan yksinkertaista ja selkeää käyttötarpeiden kommunikointi- ja muutoksenhallinnan mallia reaaliaikaisen yhteistoiminnan toteuttamiseksi.

**8 § Tieto- ja viestintäteknisten palvelujen tuottaja ja 10 § Integraatiopalvelujen tuottaja**

Turvallisuusverkkolain 8 § tieto- ja viestintäteknisten palvelujen tuottaja esitetään lausunnolla olevassa hallituksen esityksen luonnoksessa muutettavaksi lisäämällä siihen Suomen Erillisverkot Oy:lle tai sen tätä varten erikseen perustamalle ja kokonaan omistamalle tytäryhtiölle mahdollisuus toimia viranomaisten matkaviestinverkon tieto- ja viestintäteknisten palvelujen tuottajana. Pykälän yksityiskohtaisissa perusteluissa mainitaan, että lähtökohtaisesti turvallisuusverkon tieto- ja viestintäteknisiä palveluita hoitaisi 8 §:n 1 momentissa tarkoitettu palvelukeskus (Valtori), mutta viranomaisten matkaviestinverkon käyttäjien osalta tehtävää voisi 8 §:n 2 momentin nojalla hoitaa myös Suomen Erillisverkot Oy (tai sen tytäryhtiö). Erillisverkot Oy:n tai sen tytäryhtiön tuottamista turvallisuusverkon palveluista säädettäisiin tarkemmin valtioneuvoston asetuksella.

Sisäministeriö esittää edellä mainittua vastaavasti turvallisuusverkkolain 10 § Integraatiopalvelujen tuottaja muutettavaksi samoin lisäämällä siihen Suomen Erillisverkot Oy:lle tai sen kokonaan omistamalle tytäryhtiölle mahdollisuus toimia integraatiopalvelujen tuottajana viranomaisten matkaviestinverkon käyttäjien osalta. Erillisverkot Oy:n tai sen tytäryhtiön tuottamista turvallisuusverkon integraatiopalveluista säädettäisiin tarkemmin valtioneuvoston asetuksella.

|  |  |
| --- | --- |
| Kansliapäällikkö | Ilkka Salmi |
|  |  |
| Erityisasiantuntija | Miia Lehmus-Niemi |

Asiakirja on sähköisesti allekirjoitettu asianhallintajärjestelmässä. Sisäministeriö 08.08.2018 klo 10:15. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
|  | Liikenne- ja viestintäministeriö |
|  |  |
|  | Sisäministeri MykkänenErityisavustajat Andersson-Bohren, RautanenPoliisiosastoPelastusosastoRajavartio-osastoHallinto- ja kehittämisosasto / tietohallinto  |